อาหารทะเลทำพิษ
เป็นยุคที่ข่าวยากหมากแพงจริงๆ ค่ะ คุณขา
19 ม.ค. 2556

เป็นยุคที่ข่าวยากหมากแพงจริงๆ ค่ะ คุณขา
โดย...สปาย 008
เป็นยุคที่ข่าวยากหมากแพงจริงๆ ค่ะ คุณขา
สปาย 008 ไม่ได้เขียนผิด ข่าวฮ่ะ ข่าว 
ก็ตอนนี้ผู้บริหารกระทรวงการคลัง และผู้บริหารธนาคารรัฐ รูดซิบปากกันเกือบหมด ถามอะไรก็ส่ายหน้า ไม่เอา ไม่พูด
คนที่กินกุ้งมากที่สุด เห็นจะเป็นผู้บริหาร ของ ธนาคารเพื่อการเกษตรและสหกรณ์การเกษตร (ธ.ก.ส.) ที่ส่งพนักงานดูแลสื่อมาบอกว่า ต่อไปนี้จะไม่มีใครพูดให้ข้อมูลข่าวสารอะไรอีกแล้ว โดยเฉพาะเรื่องเงินกู้ 7 หมื่นล้านบาท 




ใครที่ไม่ตามข่าวใกล้ชิด คงไม่รู้ว่านี่เป็นเรื่องร้าวฉาน ของอดีตคนชายคาเดียวกัน กิตติรัตน์ ณ ระนอง และ บุญทรง เตริยาภิรมย์ รมว.พาณิชย์
คนแรกเป็นคนสนิทของน้อง คนที่สองเป็นคนสนิทของพี่
คนกันเองแท้ๆ แต่ตอนนี้เลิกกินเส้นหันมาซดแต่เกาเหลา เพราะความไม่เข้าใจกัน 
เรื่องของเรื่องคือ ผู้บริหาร ธ.ก.ส.ดันมาทวงเงินค่าข้าวออกหน้าสื่อ ทางคนค้างค่าข้าวก็ควันออกหู พูดยังงี้หาว่าเหนียวหนี้ หรือ ล้มเหลวในการระบายข้าวรึ
เท่านั้นเองกุ้งที่คน ธ.ก.ส.กินเข้าไปก็ทำงาน 
ไม่เพียงแค่คน ธ.ก.ส.เท่านั้นที่ชอบกินอาหารทะเล
ผู้บริหารกระทรวงการคลัง ก็กินกับเขาด้วยเหมือนกัน
หนักสุดเห็นจะเป็นงานช่วยเหลือเอสเอ็มอี ที่ดันเผลอบอกนักข่าวไปแล้ว แต่กลับโดนเจ้ากระทรวงงอน
ทำเอาคนกระทรวงคลังต้องไล่โทรขอสื่อว่า อย่าเขียนข่าวได้ไหม
เอ่อ
มันไม่ทันนะซิ เพราะสื่อออนไลน์ ยิงข่าวออกไปตั้งแต่ไก่โห่แล้ว คนอ่านกันทั่วไทยไปแล้ว จะให้ถอนข่าวออกคงไม่ได้
ฉะนั้นเพื่อป้องกันความผิดพลาด ก็ตัดสินใจแบนตัวเองกันเหมือนแบนละครเหนือเมฆ ยังไงก็ม่ายรุ
บางคนทำตัวเป็นนินจา 
บางคนทำตัวเป็นใบ้
บางคนหูหนวก 
บางคนตาบอด 
ถ้าไม่เลิกกินกุ้ง ต่อไปคงต้องใช้ พ.ร.บ.ควบคุมข้อมูลข่าวสาร ขอข้อมูลจากหน่วยงานรัฐกันล่ะครับพี่น้อง